**Natural Cycles** on ehkäisyn suunnitteluun tarkoitettu maksullinen puhelinsovellus. Sen toiminta perustuu kuukautisten ajankohdan ja päivittäisen kehon lämpötilan mittauksen perusteella toimivaan algoritmiin. Sovelluksen ehkäisyteho riippuu suuresti käyttäjän tarkkuudesta ja aktiivisuudesta. Oikein käytettynä sovelluksella on mahdollista saavuttaa lähes yhtä hyvä teho kuin ehkäisypillereillä.

Kehitys
-------

Ruotsalainen CERN:issä työskentelevä hiukkasfyysikko Elina Berglund halusi pitää taukoa hormonaalisesta ehkäisystä. Hän löysi internetistä tiedon, jonka mukaan ovulaatio ilmenee kehon lämpötilan nousuna. Berglund alkoi mitata kuumemittarilla kehonsa lämpötilaa ja kehittää tietojen perusteella algoritmia, joka laskee pienimmän hetken tulla raskaaksi. Berlund sai lisää dataa muilta CERN:issä työskenteleviltä naisilta. Ollessaan puolisonsa Raoul Scherwitzlin kanssa häämatkalla hän päätti ohjelmoida algoritmin ympärille mobiilisovelluksen, jonka ensimmäinen versio valmistui vuonna 2013.

Toiminta
--------

Käyttäjä syöttää sovellukseen joka päivä aamulla kielen alta mitatun kehon lämpötilan. Sovellus laskee lämpötilan ja kuukautisten ajankohdan perusteella, tarvitseeko kyseisenä päivänä ehkäisyä. Sovellus näyttää päivät, jolloin ehkäisyä tarvitaan, punaisella ja turvallisiksi katsotut päivät vihreällä. Raskaaksi tulemisen todennäköisyyden laskeva algoritmin toiminta perustuu siihen, että ovulaatio nostaa kehon lämpötilaa 0,45 celsiusasteella. Sovellusta voi käyttää sekä ehkäisyyn että potentiaalisen raskaaksi tulemisen ajankohdan laskemiseen.

Luotettavuus
------------

Natural Cyclesiin suhtauduttiin erityisesti aluksi epäilevästi. Vuonna 2015 sen markkinointi ehkäisykeinona kiellettiin. Sovellusta kehittävä yritys järjesti kliinisen tutkimuksen, johon osallistui 317 iältään 18–39-vuotiasta naista. Myöhemmin, vuonna 2016, se järjesti laajemman kliinisen tutkimuksen. Siihen osallistui 4 054 iältään 20–35-vuotiasta naista. Heistä 143 tuli tutkimuksen aikana suunnittelemattaan raskaaksi, 10 sovelluksen turvallisiksi määrittäminä päivinä. Riippumattoman TÜV Süd -sertifiointijärjestön testattua sovelluksen se hyväksyttiin viralliseksi ehkäisykeinoksi. Oikein käytettynä sovelluksen ehkäisyteho on 99,5 prosenttia, mikä on lähes yhtä hyvä kuin ehkäisypillereillä. Korkean ehkäisytehon saavuttaminen vaatii tarkkuutta, päivittäistä kehon lämpötilan syöttöä sovellukseen sekä säännöllistä kuukautiskiertoa.

Lähteet
-------

1. 1 2  Walker, Daniela: Can an algorithm replace the pill? Natural Cycles app wants to do just that *Wired*.  4.10.2016. Viitattu 26.2.2017. (englanniksi)
2. 1 2 3 4  Pajunen, Ilpo: Ehkäisy voi hoitua nykyisin älykännykällä – ainakin jos on huolellinen *Yle Uutiset*.  29.4.2016. Viitattu 26.2.2017.
3. 1 2 3 4 5  Sarhimaa, Jutta: Elina Berglundin kaksi läpimurtoa: Löysi ensin Higgsin hiukkasen ja luo nyt kännykkään "luomuehkäisyä", joka kiinnostaa nuoria ja kauhistuttaa lääkäreitä *Nyt.fi*.  5.1.2017. Viitattu 26.2.2017.
4. 1 2  Niemi, Veikka: Tässä on maailman ensimmäinen ehkäisysovellus – käyttää vain matematiikkaa, yhtä tehokas kuin pilleri *Tekniikan Maailma*.  14.2.2017. Viitattu 26.2.2017.
5. ↑  Lundin, Emma: Could an algorithm replace the pill? *The Guardian*.  7.11.2016. Viitattu 26.2.2017. (englanniksi)
6. ↑  Laakso, Janne: Uskaltaisitko luottaa puhelinsovellukseen ehkäisykeinona? Ovulaatiosta kertova ruotsalaissovellus sai virallisen hyväksynnän *Mobiili.fi*.  9.2.2017. Viitattu 26.2.2017.
7. 1 2  Savolainen, Jani: Kännykkä avuksi ehkäisyssä – väite: varmuus parempi kuin kondomilla *Mikrobitti*.  14.2.2017. Viitattu 26.2.2017.
8. ↑  Sarhimaa, Jutta: Kännykän "luomuehkäisysovellus" hyväksyttiin viralliseksi ehkäisykeinoksi Euroopassa ja Suomessa – Tätä se oikeasti tarkoittaa *Nyt.fi*.  28.2.2017. Viitattu 2.3.2017.
9. ↑  Murgia, Madhumita: This app can replace the Pill - with no side effects *The Telegraph*.  13.4.2016. Viitattu 26.2.2017. (englanniksi)
10. ↑  Korhonen, Suvi: Fyysikko korvasi ehkäisypillerin sovelluksella – lupaa 99,5% varmuuden *Tekniikka & Talous*.  23.10.2016. Viitattu 26.2.2017.

Aiheesta muualla
----------------

* Verkkosivut